再次韻
作者：陳造
朝代：宋

paragraphs: 雪神再出奇，剪水誰佽助。
羣仙幻塵寰，落勢未肯住。
政成氣乃和，此瑞豈無故。
同雲方頌周，惡氛已銷楚。
乾坤玉花中，客子眩回顧。
人家占嘉平，酒處應起舞。
了知及物功，當倍蘇旱雨。
前雪淮海燕，把酒欲輕舉。
今雪燕拂雲，勝槩驚似許。
客途一笑適，樂事詫晚遇。
回思何人家，鷄黍羞季路。